Pediater terug by die werk ná ope briefDr. Tim de Maayer (Foto: Change.org) Dr. Tim de Maayer, die pediater wat verlede maand ná ŉ ope brief oor skokkende omstandighede by die Rahima Moosa-moeder-en-kind-hospitaal (RMMCH) geskors is, is terug by die werk. Die Gautengse LUR vir gesondheid, dr. Nomathemba Mokgethi, het Vrydag met die hoof van die RMMCH dr. Nozuko Mkabayi, die hoof van die departement van pediatrie en kindergesondheid prof. Ashraf Coovadia, en dr. De Maayer vergader. “Die LUR wil die publiek in kennis stel dat dit ŉ suksesvolle vergadering was en die saak is vriendskaplik opgelos. Dr. De Maayer is terug by die werk en die bestuurspan van RMMCH het ingestem om saam te werk om die kwessies, wat in die brief aangeroer is, te takel,” sê Kwara Kekana, woordvoerder vir die LUR. Mokgethi sê die departement bly verbind daartoe om uitdagings in die Gautengse gesondheidsorgstelsel aan te spreek en diens te lewer aan miljoene pasiënte jaarliks. Die Rahima Moosa-moeder-en-kind-hospitaal. (Foto: Facebook) Maroela Media het vroeër berig De Maayer het hom in ’n ope brief uitgelaat het oor die uitdagings waarvoor die hospitaal se personeel elke dag te staan kom. “Kinders sterf en die haglike toestande in ons openbare hospitale dra by tot hul dood. Ek wens julle kon ons eenheid besoek en sien hoe dokters kinders probeer intubeer en kardiopulmonêre resussitasie met hul selfoon se liggie toedien omdat die krag – al weer – af is. Of die koue baba wie se broeikas afgeskakel het met die verlies aan krag (weens beurtkrag) en nie warm gehou kan word nie.” Hy is ná dié noodkreet voorlopig geskors waarna talle sosialemediagebruikers hul woede oor sy skorsing uitgespreek het.